Duitsers moet tot minstens ná Paasnaweek tuisbly | Netwerk24
02 April 2020 08:49
Duitsland gaan sy voorkomingsmaatreëls teen Covid-19 tot 19 April verleng en volgens Angela Merkel, die kanselier, sal die regering die situasie ná die Paasvakansie heroorweeg.
Die bevolking is op 17 Maart opdrag gegee om tuis te bly en 'n verbod is op saamtrekke (ook in kerke, moskees en sinagoges) geplaas. Skole, winkels, restaurante, speelterreine, sportfasiliteite en fabrieke is ook gesluit.
Die infeksies en dodetal neem egter steeds toe en teen Woensdag was daar 67 366 bevestigde gevalle en 732 mense het reeds weens die virus gesterf.
"Ons sien nou van die kleiner resultate nadat ons die maatreëls afgekondig het, maar ons is nog ver van waar ons moet wees," het sy aan joernaliste gesê.
Merkel het die media te woord gestaan nadat sy 'n telefoonkonferensie met die premiers van Duitsland se 16 state gehad het.
Sy het die publiek gevra om nie gedurende Paasnaweek te reis nie, omdat "ons weet 'n pandemie neem nie vakansies in ag nie".
Merkel het benadruk dat die maatreël van 'n gesonde afstand tussen mense nie te vinnig gelig kan word, net om later weer ingestel te word nie.
Germany's coronavirus restrictions are saving lives, says Angela Merkel, while announcing an extension to the social distancing measures.pic.twitter.com/uSXErMKotT
Die premiers het op hul telefoonkonferensie ooreengekom om nié die publiek te vra om maskers te dra wanneer hulle die huis verlaat nie.
Hulle het ook bespreek waar hulle mediese toerusting soos ventilators en maskers kan kry.
Merkel het gesê wanneer Duitsland sy maatreëls lig, sal 'n app bekend gestel word om mense se bewegings te monitor.
Die app, wat ten doel het om diegene te monitor wat in kontak met die virus was of in kontak was met iemand wat die virus onder lede het, sal nie verpligtend wees nie.
Merkel het gesê as die app werk, sal sy dit ook aflaai.
"Natuurlik sal ek bereid wees om die app af te laai as dit beteken dat ek ander kan help," het Merkel gesê. – Reuters